શિવકુમાર આચાર્યનો પરિચય ક્યારે થયો, કોણે કરાવ્યો, કંઈ યાદ આવતું નથી. પરંતુ રાજકોટની રાજશ્રી સિનેમા સામે આવેલી આયુર્વેદની દવાની દુકાનના ઓટલે ‘ફૂલછાબ’ના આ પત્રકારબંધુ આચાર્યભાઈ જોડે બેઠા હોવાનું એમનું પહેલું ચિત્ર સ્મૃતિપટલ પર દેખા દે છે. ખભે-ખભા અડકાડીને આ લેખક શિવભાઈની સાથે અલકમલકની વાતો કરતા બેઠા હોવાનું યાદ આવે છે. દુકાનના માલિક અશ્વિન જાની વચ્ચે-વચ્ચે ટાપસી પૂરતા જાય છે અને દવાઓ વેચતા જાય છે એવું એ ચિત્ર નજર સમક્ષ તરવરે છે. ત્યારે દુનિયા બદલી નાખવાનાં સપનાંના નશામાં બન્ને અખબારનવેશો ચૂર હતા. પહેલા આકાશવાણી (રાજકોટ) કેન્દ્રમાં અને પછી ‘ફૂલછાબ’ દૈનિકમાં તેમણે કામ કર્યું હતું. સમાચારો જોડે પનારો પડ્યો હોવાથી તેઓ અભિપ્રાયોથી તરબતર હતા.